Diari Oficial de la Generalitat Valenciana


Sumari del DOGV 7324, del 24-07-2014 (2014/6985)

ORDE 61/2014, de 18 de juliol, de la Consellería d'Educació, Cultura i Esport, per la qual es convoca la concessió d'ajudes per a la creació de guions de llargmetratges cinematogràfics per a l'any 2014.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7324

Data del DOGV
:   24-07-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/6985


Data del document
:   18-07-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 61/2014, de 18 de juliol, de la Consellería d'Educació, Cultura i Esport, per la qual es convoca la concessió d'ajudes per a la creació de guions de llargmetratges cinematogràfics per a l'any 2014.  
 [2014/6985]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per la Llei Orgànica 1/2006, de 10 d'abril, establix en l'article 49.1.4 la competència exclusiva de la Generalitat en matèria de cultura.  
El Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Consellería d'Educació, Cultura i Esport les competències en matèria de promoció cultural.  
Així mateix, de conformitat amb el que preveu l'article 16 del Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, correspon a la Secretaria Autonòmica de Cultura i Esport les funcions que li atribuïx l'article 68 de la Llei del Consell en matèria de proposta i execució de la política cultural relativa al teatre, la música i el cine, entre altres matèries, així com la gestió de les ajudes i subvencions en matèria cultural.  
A fi d'ampliar les àrees d'actuació i suport al sector audiovisual en l'àmbit competencial de la Generalitat, la Consellería d'Educació, Cultura i Esport considera necessari estimular l'escriptura de guions de llargmetratges cinematogràfics per mitjà de la concessió d'ajudes econòmiques que incentiven esta activitat.  
Per tot això, de conformitat amb el que disposen la Llei 38/2003, de 17 de novembre, General de Subvencions, i el seu reglament de desplegament, aprovat pel Reial Decret 887/2006, de 21 de juliol; el Decret 9/2014, de 12 de juny, del president de la Generalitat; el Decret 88/2014, de 13 de juny, del Consell; el Decret 190/2012, de 21 de desembre, del Consell, que aprova el Reglament Orgànic i Funcional de la Consellería d'Educació, Cultura i Esport; fent ús de les facultats que em conferix l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i en exercici de les atribucions que em conferix l'article 28 de la Llei 5/1983, de 30 de desembre, del Consell, modificada per la Llei 12/2007, de 20 de març,  
  
  
ORDENE  
  
Primer  
Convocar la concessió d'ajudes, en règim de concurrència competitiva, per a la creació de guions de llargmetratges cinematogràfics, i aprovar les bases de la convocatòria per les quals es regirà, així com el model de sol·licitud i els annexos que s'acompanyen.  
  
Segon  
La Llei de Pressupostos de la Generalitat per al 2014 conté la línia de subvenció T6424000, inclosa en el programa 453.40, Arts Plàstiques i Escèniques, del capítol IV, destinada a l'esmentada finalitat, per un import global màxim de 48.000 euros.  
Així mateix, l'esmentat import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
Tercer  
Esta convocatòria d'ajudes no necessita ser notificada a la Comissió Europea per no reunir tots els requisits de l'article 107.1 del Tractat de Funcionament de la Unió Europea, atés que s'acullen al règim de minimis i pel seu import no suposen un falsejament de la competència que afecte els intercanvis comercials entre estats membres.  
  
Esta orde no podrà aplicar-se a les empreses que operen en els sectors determinats en el punt 1 de l'article 1 del Reglament (UE) número 1407/2013, de la Comissió, de 18 de desembre de 2013 (DOUE L 352, 24.12.2013).  
L'ajuda total per este concepte de minimis concedida a qualsevol empresa no podrà excedir els 200.000 euros en un període de tres exercicis fiscals, ni individualment ni com a resultat de l'acumulació amb unes altres ajudes de minimis concedides al mateix beneficiari, tal com establix el Reglament (UE) número 1407/2013, de la Comissió.  
El centre gestor haurà d'haver comprovat que no se supera el límit mencionat en l'apartat anterior.  
Sense perjuí de l'anterior, serà possible l'acumulació d'un altre tipus d'ajudes per a la mateixa acció subvencionada, excepte si esta acumulació porta a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
A l'efecte de control de les ajudes concedides a l'empara del Reglament de Minimis, la Consellería d'Educació, Cultura i Esport mantindrà un registre detallat d'estes i de totes les altres subvencions que s'acullen a la regla de minimis, durant un període de 10 exercicis fiscals des que van ser concedides.  
De la mateixa manera, la Consellería d'Educació Cultura i Esport, prèvia sol·licitud per escrit, haurà de facilitar a la Comissió Europea tota la informació que es considere necessària per a determinar si s'han complit les condicions del Reglament (UE) número 1407/2013, de 18 de desembre, de la Comissió, i especialment per a determinar l'import total de les ajudes de minimis rebudes per una empresa.  
  
Quart  
D'acord amb el que establixen el Decret 198/2004, d'1 d'octubre, del Consell, pel qual s'adequa la composició de la Comissió Delegada del Consell per a Assumptes Econòmics i se'n regula el funcionament, i el Decret 80/2011, d'1 de juliol, del Consell, que modifica la denominació i la composició de l'esmentada comissió, no cal que es pronuncie sobre esta convocatòria, ja que no té una especial incidència pressupostària i econòmica.  
  
Quint  
Esta orde produirà efectes a partir de l'endemà de ser publicada en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra este acte, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de ser publicada esta orde.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptats a partir de l'endemà de ser publicada esta orde o a partir de l'endemà de notificar-se la resolució expressa del recurs de reposició.  
  
València, 18 de juliol de 2014   
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
Bases per a la concessió d'ajudes a la creació de guions de llargmetratges cinematogràfics per a l'any 2014  
  
Primera. Objecte, import, nombre d'ajudes i característiques  
Estes ajudes tenen per objecte donar suport a la realització de guions de llargmetratges cinematogràfics durant l'any 2014.  
Es concedirà un màxim de huit ajudes, de 6.000 euros cada una, per a guions de llargmetratges de ficció, animació i documentals.  
Els guions presentats hauran de ser originals i no estar basats en obres preexistents.  
No es podrà concedir més d'una ajuda per sol·licitant.  
Segona. Beneficiaris  
Podran sol·licitar estes ajudes els guionistes que desitgen realitzar el treball de creació del guió d'un llargmetratge cinematogràfic en l'àmbit competencial de la Generalitat.  
  
Tercera. Presentació de sol·licituds  
1. El termini de presentació de les sol·licituds serà de 15 dies naturals a partir de l'endemà de ser publicada esta convocatòria en el Diari Oficial de la Comunitat Valenciana.  
2. Les sol·licituds, adreçades a la Consellería d'Educació, Cultura i Esport, podran presentar-se en la seu de la Consellería d'Educació, Cultura i Esport (av. Campanar, 32, 46746 València) i en les direccions territorials d'Educació, Cultura i Esport d'Alacant (c/ Carratalà, 47, 03079 Alacant), de Castelló de la Plana (av. del Mar, 23, Castelló de la Plana) i de València (c/ Gregori Gea, 14, 46333 València); també es podran presentar utilitzant qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, justificant la data d'imposició de l'enviament en l'oficina de Correus o de presentació en el registre i comunicant la remissió de la sol·licitud per mitjà d'un fax (al núm. 278 942 705) o un telegrama en el mateix dia, únicament als efectes organitzatius.  
Així mateix, la sol·licitud podrà presentar-se per via telemàtica a través de la seu electrònica de la Generalitat, Prop. En este cas, la sol·licitud s'emplenarà amb l'aplicació informàtica establida a este efecte, i el sol·licitant haurà de disposar de firma electrònica d'entitats o de ciutadà emesa per l'Institut Valencià de Finances, , o de DNI electrònic.  
La tramitació telemàtica pot realitzar-se a través del Prop, en la URL següent:  
.  
  
Els documents complementaris a la sol·licitud poden ser aportats de forma telemàtica. En este cas, només s'acceptaran en format pdf i hauran d'estar firmats per mitjà de la plataforma de firma en línia de l'Institut Valencià de Finances en l'adreça .  
3. Les sol·licituds hauran d'emplenar-se necessàriament de conformitat amb el model que s'adjunta a esta convocatòria, i tractaran els punts següents:  
- Declaració de les subvencions, ajudes, ingressos o recursos sol·licitats, percebuts o concedits i pendents de percepció per unes altres administracions o institucions públiques i privades per a la mateixa finalitat, amb justificació documental de la quantia (apartat C del model de sol·licitud).  
- Declaració de minimis de l'exercici fiscal actual i dels dos anteriors (apartat C del model de sol·licitud).  
- Declaració responsable de no incórrer en cap de les prohibicions per a obtindre la condició de beneficiari especificades en els punts 2 i 3 de l'article 13 de la Llei 38/2003, de 17 de novembre, General de Subvencions, en els termes que preveu l'article 13.7 de l'esmentat cos legal (apartat E del model de sol·licitud).  
Igualment, la sol·licitud haurà d'acompanyar-se de la documentació següent:  
a) Un exemplar dels documents següents:  
- Currículum del sol·licitant.  
- Declaració de l'autor en què especifique que el projecte de guió és original i no està basat en cap obra preexistent.  
b) Quatre sobres tancats, anònims i separats de la resta de documents, en els quals només ha de figurar el títol del projecte. Ni en l'exterior del sobre ni en el contingut pot aparéixer cap referència al guionista. En cas d'haver-hi alguna referència en este sentit, el projecte quedarà exclòs de la convocatòria. En cada sobre s'inclourà:  
- Memòria explicativa del projecte d'escriptura, amb una sinopsi argumental detallada.  
- Mostra del treball per al qual se sol·licita l'ajuda, que consistirà en un tractament del guió amb una extensió entre 20 i 40 folis, i el desenrotllament equivalent a cinc minuts del guió definitiu. Haurà de presentar-se en castellà o valencià.  
- Qualsevol altra dada o document relacionat amb el projecte objecte de la sol·licitud que els interessats consideren convenient aportar.  
4. D'acord amb el que preveu l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en l'apartat F del model de sol·licitud s'inclou la possibilitat que el sol·licitant autoritze expressament la Consellería d'Educació, Cultura i Esport per a obtindre directament l'acreditació del compliment de les obligacions tributàries i davant de la Seguretat Social, així com la comprovació directa de les dades d'identitat (DNI).  
No obstant això, si els sol·licitants deneguen este consentiment, hauran d'aportar la documentació següent:  
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.  
- Certificat de la Tresoreria de la Seguretat Social que acredite que el sol·licitant es troba al corrent de les seues obligacions.  
- Certificat de les direccions territorials de la Consellería d'Hisenda i Administració Pública de la Generalitat que acredite que el sol·licitant no té deutes de naturalesa tributària amb esta.  
- Còpia del document nacional d'identitat.  
5. Si la sol·licitud d'iniciació no inclou totes les dades exigides o falta alguna documentació especificada en la base tercera 3.a, s'instarà l'interessat perquè, en el termini de 10 dies, esmene estos defectes, amb l'advertència que si no ho fa es considerarà que desistix de la seua petició, tal com disposa l'article 71.1 de la Llei 30/1992, de 26 de novembre, després de la resolució que haurà de ser dictada en els termes que preveu l'article 42 de l'esmentada llei. La documentació de tipus no administrativa prevista en la base tercera 3.b haurà de presentar-se inexcusablement dins de l'últim dia de termini per a presentar sol·licituds; en cas de no fer-ho així, es considerarà que es desistix de la petició.  
6. El contingut d'informació falsa o que no es corresponga amb la realitat en la sol·licitud suposarà la no-valoració per part de la Comissió i serà motiu de desestimació en la resolució dictada per l'òrgan competent; a més, si és el cas, podrà produir-se la revocació de la subvenció concedida si ja ha sigut adjudicada.  
  
7. Les dades de caràcter personal contingudes en l'imprés de sol·licitud podran ser incloses en un fitxer per a ser tractades de manera automatitzada per la Consellería d'Educació, Cultura i Esport. El tractament d'estes dades es realitzarà d'acord amb el que disposen la Llei Orgànica 15/1999, de Protecció de Dades de Caràcter Personal, i el reglament que la desplega. Els interessats podran exercir els seus drets d'acord esta normativa davant de la mencionada consellería.  
  
Quarta. Instrucció del procediment de concessió de les ajudes. Comissió tècnica avaluadora  
1. L'òrgan competent per a l'ordenació i la instrucció del procediment de concessió de les ajudes és el Servici de Coordinació d'Entitats Culturals i Ajudes de la Direcció General de Cultura.  
2. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en el següent apartat.  
3. Per a l'avaluació dels projectes presentats pels sol·licitants es constituirà una comissió tècnica avaluadora, tal com preveu l'article 22 de la Llei General de Subvencions, que adaptarà el seu funcionament a les regles generals que s'apliquen als òrgans col·legiats establides en els articles 22 i següents de la Llei 30/1992, i que tindrà la composició següent:  
- President: el subdirector general d'Arts Plàstiques i Escèniques, o la persona en qui delegue.  
- Vicepresident: el cap del Servici de Coordinació d'Entitats Culturals i Ajudes.  
- Vocals: dos tècnics de l'Administració a proposta de la Direcció General de CulturArts Generalitat, nomenats per l'òrgan competent.  
  
- Secretari: un tècnic adscrit a la Direcció General de Cultura, amb veu però sense vot.  
4. La comissió tècnica avaluadora, atenent les sol·licituds presentades, emetrà un informe d'avaluació d'acord amb els criteris de prioritat que s'enumeren en la base quinta i deixarà constància en la corresponent acta dels motius de valoració de les sol·licituds i de la prelació de major a menor puntuació.  
5. En qualsevol moment del procediment es podrà instar el sol·licitant perquè realitze qualsevol tràmit, de conformitat amb el que preveu l'article 76.2 de la Llei 30/1992, per un termini de 10 dies, amb els efectes determinats en esta norma.  
6. L'òrgan instructor, a la vista dels expedients i de l'informe i proposta de la comissió tècnica avaluadora, formularà la proposta de resolució provisional, degudament motivada, que serà notificada als interessats; es prescindirà d'este tràmit quan no figuren en el procediment ni siguen tinguts en compte altres fets ni altres al·legacions i proves que les adduïdes pels interessats. En este cas, la proposta de resolució formulada tindrà el caràcter de definitiva i s'elevarà a la consellera d'Educació, Cultura i Esport, òrgan competent per a resoldre la convocatòria.  
  
  
Quinta. Criteris de prioritat. Puntuació mínima exigida  
1. Els criteris que es tindran en compte per a la valoració dels projectes presentats seran els següents:  
a) Originalitat del projecte (fins a un màxim de 5 punts).  
b) Interés temàtic (fins a un màxim de 5 punts).  
c) Interés argumental (fins a un màxim de 5 punts).  
d) Adequació dels nivells de llenguatge a l'estil de la narració i domini dels recursos expressius (fins a un màxim de 10 punts).  
2. Els beneficiaris d'estes ajudes seran els sol·licitants que obtinguen la màxima puntuació. En el cas que es produïsca un empat en la puntuació de la valoració, prevaldrà aquell que haja obtingut major puntuació en l'apartat 1.d d'esta base.  
3. En tot cas, per a poder ser beneficiari d'estes subvencions és imprescindible obtindre un mínim de 15 punts.  
En cas de renúncia per part d'algun dels beneficiaris, l'ajuda s'adjudicarà al següent projecte amb major valoració, sempre que haja aconseguit la valoració mínima de 15 punts.  
  
Sexta. Resolució de la convocatòria. Terminis  
L'òrgan instructor elevarà la proposta de resolució definitiva a la consellera d'Educació, Cultura i Esport, que resoldrà l'adjudicació de les ajudes i disposarà que es publique en el Diari Oficial de la Comunitat Valenciana fins al 15 d'octubre de 2014.  
La publicació de la resolució en el Diari Oficial de la Comunitat Valenciana tindrà, així mateix, els efectes de publicitat establits per a les subvencions en l'article 18 de la Llei General de Subvencions. No obstant això, els beneficiaris seran informats del caràcter de minimis de les ajudes concedides i del fet que estan subjectes al Reglament núm. 1407/2013, de 18 de desembre, de la Comissió (DOUE L 352, de 24.12.2013).  
En el cas que la convocatòria no siga resolta en el termini establit anteriorment, s'entendran desestimades totes les sol·licituds, sense perjuí de l'obligació de resoldre de l'administració actuant, de conformitat amb el que indica l'article 42 de la Llei 30/1992.  
  
  
Sèptima. Obligacions dels beneficiaris  
1. Són obligacions dels beneficiaris:  
a) Presentar, fins al 31 d'octubre de 2014, una versió del guió del projecte subvencionat.  
b) Comunicar la declaració actualitzada sobre subvencions sol·licitades, percebudes o concedides i pendents de percepció per unes altres administracions o institucions públiques o privades per a la mateixa finalitat, i justificar documentalment la quantia d'estes.  
c) Fer constar, en cas de realitzar la pel·lícula, el patrocini per a la realització del guió de la Generalitat, amb l'ús del logotip que es facilitarà en la Consellería d'Educació, Cultura i Esport.  
d) Justificar l'ús de la subvenció en la forma que s'indica en la base octava i sotmetre's a les actuacions de control financer que corresponen a la Intervenció General en relació amb les ajudes concedides i les altres d'obligacions previstes en l'article 47 i en la resta d'articles vigents del Text Refós de la Llei d'Hisenda Pública de la Generalitat Valenciana.  
  
e) Participar en els accions que organitzen la Generalitat i els seus organismes dependents per a la promoció dels guions, com ara la Roda de Guions, E-Guions o qualsevol altra activitat. A més, els beneficiaris de les ajudes autoritzen la Generalitat i els seus organismes dependents per a realitzar amb els guions subvencionats accions de promoció mitjançant sessions de presentació, disposició dels guions en la pàgina web de la Generalitat i dels seus organismes dependents o qualsevol altra activitat que la Generalitat i els seus organismes dependents consideren necessària per a difondre'ls i promoure'ls.  
  
2. Els beneficiaris hauran de complir les obligacions que amb caràcter general establix l'article 14 de la Llei 38/2003, de 17 de novembre, General de Subvencions.  
3. Els beneficiaris hauran de reintegrar l'import de l'ajuda, una vegada cobrada, en els supòsits previstos de l'article 37 de la Llei 38/2003, General de Subvencions, a més de l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament.  
4. En este punt és d'aplicació el règim sancionador establit en el títol IV de la Llei 38/2003, General de Subvencions.  
  
Octava. Justificació i pagament de les ajudes  
El pagament d'estes ajudes s'efectuarà per mitjà d'una transferència bancària seguint el model de domiciliació bancària presentat junt amb la sol·licitud, i es realitzarà amb la justificació prèvia, per part dels beneficiaris, del compliment de les següents obligacions, que s'adjuntaran al model de justificació que s'acompanya a esta convocatòria:  
- Presentació de quatre exemplars del guió mecanografiat i enquadernat.  
- Declaració actualitzada sobre subvencions sol·licitades, percebudes o concedides i pendents de percepció per part d'unes altres administracions públiques o privades per a la mateixa finalitat.  
Esta documentació haurà d'aportar-se fins al 15 de novembre de 2014 en la Consellería d'Educació, Cultura i Esport. A partir d'eixa data, el crèdit quedarà anul·lat i es perdrà el dret a cobrar l'ajuda concedida.  
  
Novena. Incompatibilitats. Supòsits exclosos  
El gaudi d'estes ajudes és incompatible amb l'obtenció de les que puguen atorgar unes altres administracions públiques per a la creació del mateix guió de llargmetratge.